khistorydata/jeongjo-sjw-relations huggingface dataset:
정조 21년 · 목
承旨洪仁浩啓言卽伏見忠淸水使安橚今春夏等褒貶啓本則邊將無一人居中居下殊無嚴明殿最之意請推考警責從之○兵曹啓言拆見忠淸水使安橚褒貶啓本則所斤僉使李彥植以養松宜飭爲目則宜置中考而置諸上考請該帥臣推考彥植中考施行允之
정조 21년 · 목
政院啓言行公臺諫之待開門詣臺傳啓自是規例昨日飭敎何等申嚴而掌令李益洙無端呈告不爲詣臺事甚未安請從重推考仍卽牌招未肅拜獻納丁志元一體牌招允之
정조 21년 · 강
遞執義韓用鐸掌令李益洙洪彥燮持平趙壤鎭仍命臺諫未差之代開政差出使之署經守令
정조 21년 · 목
政院啓言守令催促下送事命下矣報恩縣監宋益鼎兩司當爲署經而憲府諫院俱在外未差違牌無以備員擧行云請未差之代政官牌招開政以爲署經之地允之敎以違牌及在外臺諫許遞新除授臺諫待下批牌招署經
정조 21년 · 강
有政吏曹判書金載瓉參判徐邁修兵曹判書李祖源進
정조 21년 · 목
以林蓍喆爲大司諫宋翼孝爲執義鄭觀輝爲司諫李泰賢申絢爲掌令李垿趙秀民爲持平柳相祚爲獻納相祚陞品蔡趾永閔致載爲正言李敬一爲同義禁柳遠鳴爲注書鄭學畊爲宣傳官
정조 21년 · 강
遞大司諫林蓍喆執義宋翼孝司諫鄭觀輝掌令李泰賢申絢持平李垿趙秀民獻納柳相祚正言蔡趾永閔致載仍命以無故人差出推近日赴政政官李秉鼎金載瓉徐邁修李勉兢魚用謙
정조 21년 · 목
政院啓言守令署經事命下矣兩司諸臺竝更卽牌招以爲備員署經之地允之敎以在外及未署經有情勢時帶抄啓文臣臺諫竝許遞政官待開門牌招開政以在京無故人差出臺諫久任之請大臣旣有筵奏而每政差擬多是不爲行公之人依舊朝除暮遞近日赴政政官推考○蓍喆翼孝垿趾永未肅拜觀輝相祚秀民在外絢抄啓文臣泰賢有情勢也
정조 21년 · 강
命綾城尉具敏和施罷職不敍之典保放罪人具毅和更爲議處
정조 21년 · 목
政院啓言卽者儀賓府郞廳來言依下敎謄出金吾公事判付傳于綾城尉具敏和處則以爲竊伏念此訟卽臣八代祖綾安府院君思孟之山而臣旣係支派且非門長常含畏縮伏不干外事則顧何敢不有國典指揮他人甘犯法外之科哉第其事端則誠亦有之臣之子命喜以其母山役事出往楊州墻內地訖役將還臣之族弟毅和來訪臣子謂以緹欽之子永祚來傳其父之言曰先讎未復病又垂死今聞具允明之柩又將合窆至冤深痛終莫伸於生前死無以見先祖亡文於地下今則出萬死之計決意私掘而其中役軍無以多聚村漢略干名募送則雇價當厚給爲言其志已決非可挽止事係爲先亦難推諉臣子答以爲先之事安得不施其日歸語故始聞而驚駭越三日永祚之弟洪祚來言曰事竟未就兄今在囚素貧之勢餓死必至如此情境同宗不可恝然云故雖責其無知妄作冒犯邦禁渠是宗孫事出爲先不可坐視其死以十兩錢給之俾保獄中之命其間實狀不過如是臣雖愚騃粗知輕重出財助掘之罪小欺君罔上之罪大豈可捨小就大自陷誣罔之科乎云矣敎以用山於己巳許給者誰起訟於乙酉被譴者誰到今綾安之派國舅之家不可容議於其間且況先朝處分信如金石尤何敢更作鬧端至於今番私掘事悖戾莫甚設令下手之具緹欽具宅遠等一一覈出若有官尊祿厚者之指揮其事而倖免於首犯之律宜乎綾恩家之抑菀此所以不拘常格遣府郞問于都尉者也觀此附啓判異於所聞使都尉有參涉之跡則寧或隱諱乎至於緡錢之給又是就囚以後養獄之費云則亦異於送價雇丁於是乎都尉謂之脫空亦可也然儀賓持身謹愼爲上被人指目致有此査詰之擧者大非自家本色綾城尉具敏和施以罷職不敍之典而所謂毅和不足責而姑在金吾保放中詳考都尉附奏更爲議處事分付該府
정조 21년 · 목
義禁府以保放罪人具毅和還囚議處啓敎以未照律時囚以草記區別功議勘放又啓言具毅和細考附啓參以渠供渠與永祚和應募軍而强引不當之人欲爲免罪之計者今已綻露究厥情狀尤極無狀而旣無同往犯掘之跡則與主謀首犯有異請依前照律又啓言永興前府使李漢興原情以爲蓋此尹召史殺獄出自妯娌之間事係邂逅檢時若有一分起疑之跡則渠雖昏憒豈不知獄體之重大而遽然成案乎元犯始以溺死納供終又以推擠納招干證亦無立證傷㾗則非溺伊擠故一依招辭成案矣今此更覈元犯與諸證一反前招渠檢時不能審察之罪固所難逭云所當請刑而曾經宣傳官請議處幷允之
정조 21년 · 강
慶尙監司李亨元以安東罪人李碩獄事推覈馳啓命問議時原任大臣尋命秋曹三堂權▣申耆李泰永該道臣李亨元竝推考仍飭道臣親執査問以李碩用律當否論理狀聞
정조 21년 · 목
該監司狀啓以爲安東罪人李碩獄事更令嚴訊盤覈歸一狀聞事有命矣應問各人一倂捉致營下會査官星州牧使趙榮慶大丘判官洪履簡昌寧縣監李田秀慈仁縣監姜彙鈺漆原縣監朴命燮差定眼同推覈此獄肯綮惟在於李碩尙謙首從區別故更加參互文案究覈情節則李碩負犯尤益彰著初九日勸送權女之狀十五夕酬酢尙謙之說皆是前招之未發而尤爲造謀之證左送子黃哥後勿致疑云者顯有嘗試之跡要爲彌縫之計雖以渠獄老之奸不能全諱於庭質之時言言窘遁節節綻露便是承疑已成斷案蓋殺琴氏者蔽一言曰一則李碩二則李碩也琴氏辦死雖在於作黨謀劫之後而琴氏誓死已在於揭牌毀屋之日則雖無尙謙之變怪李碩固爲琴氏必報之讎況慫慂尙謙者李碩也敎唆權女者亦李碩也若無李碩則尙謙權女何從而出所以琴氏之血書墨書刺項縊項窮天徹地之苦心血怨專在於李碩則惡首罪魁非李碩而伊誰李碩之構捏琴氏迫逼琴氏前後排布醞釀之陰謀兇計一節深於一節一轉緊於一轉必使琴氏捨命而後已殺人者死王章至嚴李碩之罪有甚於手殺則烏可免償命之律劫奪士族婦女不分首從皆斬則乘夜突入謀劫琴氏者雖是尙謙而敎誘指使作此變怪者皆是李碩則其罪尤有浮於手犯以此以彼李碩當爲首犯尙謙則本以李碩之豢養今爲李碩之敎嗾作此至兇悖之擧究厥罪狀不下於李碩而李碩旣在首犯之律則尙謙自歸於隨從之科思謙則觀其貌特甚庸愚聽其言全沒省覺不過甘李碩之敎誘隨渠兄之指揮則勘以次律不至失刑罪人竝仍囚營獄玆敢臚列令該曹稟處權女則乘昏寄宿脫給門環延入兇姪之罪雖極狡惡愚蠢女人不分東西無足深誅竝與德祿金立自臣營從輕重科罪綠由馳啓刑曹啓言因安東罪人李碩獄事依下敎問議大臣則領中樞府事洪樂性病未獻議左議政蔡濟恭以爲琴氏未死之前血怨骨讎不在尙謙惟在李碩則此獄謀主非李碩而何今雖獄老生奸諸囚之招一皆爲證李碩面質之際其言皆窘遁道臣之以李碩爲首尙謙爲從儘是不可移易之論臣豈有他見於其間乎其所議律惟在法曹酌量論稟之如何矣云奉朝賀金鍾秀在外領敦寧府事金履素病未獻議判中樞府事金憙在外右議政李秉模以爲今此査事惟在金尙謙李碩之孰爲首孰爲從反復諸招參互事情尙謙雖曰愚頑若無李碩之造謀初何萠心又何犯手乎李碩之供節節語屈諸人之證鑿鑿有據造謀者之爲首犯手者之爲從揆以法意恐無可疑若其議律當在李碩輸款之後矣云矣此獄則琴氏之卓節已蒙旌褒之典而其所以羞墳自裁成此節烈者次骨之怨戕身之冤實萃於一李碩李碩之前後排布設施其用意之凶憯造謀之陰險彰露於行査之時而特渠獰頑抵賴而已設令李碩卽日承款考諸邦憲殊未知當用何律李碩之爲琴氏血怨者已顯之跡最是粧送權女及金尙謙兄弟要爲劫奪汚穢之計也劫奪士族妻女者雖奸未成不分首從皆用一律則及門之金權擬以此律果或近似在家之李碩雖云造謀旣不躬往則較此三人反歸差輕殺人造意者亦用一律而李碩之設心惟在於穢汚黃家不在於殺害琴氏則似非當律因奸威逼致死亦用一律而李碩之於琴氏本有戚分初無威逼嚇喝使之自盡則此律亦不襯合而大抵李碩前後所犯語其跡則無異劫奪論其心則殆同謀殺畢竟琴氏之憤恨自盡有甚威逼致死則道啓之論斷大僚之獻議一皆以李碩歸之首犯者眞所謂國人皆曰可殺分付道臣更加嚴訊輸款金尙謙則情跡雖非自奸罪犯無異劫奪思謙則雖曰聽李碩之誘隨乃兄之後而此獄始端專由於渠則宜與尙謙竝施次律權女則無識村女不足深誅而挽裳遮截煞有手犯之罪亦與尙謙兄弟同律勘斷恐爲得宜請以此一體分付道臣敎以李碩之可殺不但國人之公論足洩貞女之茹冤而金尙謙之用意行計權女之昏夜犯手以法以律亦不可遽歸之於容貸至於思謙可知其僅具人形而論以訟理徒然昭脫亦未知十分得當無論與尙謙思謙與權女尙無指一承款之招道啓分等亦不過以已見臆斷李碩用律之前尙謙等之徑決非所可論則道臣及卿等之議讞難免不審一竝從重推考嚴飭推官速捧直招於各人等處然後道伯親問只以李碩用律當否直爲別白論理啓聞事分付
정조 21년 · 강
濟州牧使柳師模以琉球國漂人問情馳啓
정조 21년 · 목
該牧使狀啓以爲本月十九日卯時摹瑟鎭助防將尹光宗大靜縣監高漢祿馳報內未辨船一隻自南大洋現形轉到于摹瑟鎭相距五里本縣日果里西林沿邊二馬場許落帆下碇遠察船制必是異國船漂來者而風濤盪漾未可詳辨云故以地方官大靜縣監高漢祿差定兼中軍漢學韓聖彥倭學洪得榮等亦卽出送與兼中軍爲眼同問情之地矣二十日卯時到付大靜縣監馳報及漢學倭學等手本內兩學通事執事等乘小船入往彼人船見其人物則所在七人俱着斑布周衣或黃或靑腰繫廣緞帶而不着袴襪頭上爲䯻前後插簪而無所覆戴其中可以問答者二人爲先卸下以書問之曰儞等以何國何地方人何年月日因何事往何處漂到此處而同船之人共爲幾名云爾則答云我等以琉球國那覇府內東村人今年六月朔日御米積出次往宮右島翌日猝遇大風漂到此地而同船七人云漂流委折旣已得情則檢船節次還歸問目稍待波靜曳入船隻於摹瑟鎭浦後更爲詳細擧行事爲先馳報云二十一日卯時到付大靜縣監馳報及漢學倭學等手本內船隻貝曳入於摹瑟鎭浦彼人則缷接於本鎭公廨稍省人事後問情則節節反覆卜物則一一搜驗而彼人所願皆以爲船中維楫風席等所失者善爲措給則從水路歸國云而船制則前低後高長八把廣三把半高一把半前帆竹長五把半圓二尺蒲帆席長四把半廣二把後帆竹折傷餘存長二把半圓二尺八寸帆席漂失鴟木一長二把半圓二尺旗竹長三把圓四寸木綿白旗二面船之前後左右俱盡月形又有小船長二把半廣一把高一尺置于本船上而卜物則松板二百七立鹽十四石生苧十二浮糧白米七斗通俗三國誌一卷曆書一卷又有小小册子及書札而其他雜物列錄馳報云異國人漂泊本島時率入州城詰問得情自有其例故令中軍漢學倭學等領率入來同月二十二日酉時量中軍領率漂人來到故饋以食物更加詳問則皆是庸蠢無識之類而七人中所謂渠仁屋稱名者粗書若干文字而尋常行用之句語亦多不解使通事李益靑艱辛問情則大體與初度問情無異問情別單一度謹錄馳啓所謂三國誌則間一二字懸吐竝皆印出而文理間斷不可曉解曆書則視面大書寶曆甲戌元曆其傍細書寬政九年丁巳云而月之大小及月建與時憲書無異而閏月則有閏七月各月排日之下細註塡行俱是胡草亂書無以知得小小册子則皆是物件雜錄亂草難辨之葉張而其中一册則視面書嘉慶二年丁巳月日葉張又書嘉慶時憲節序小小書札則皆往復奇信安否相傳而已故只取其曆書別爲摹本竝與彼人等姓名年歲卜物成册上送于備邊司彼人則仍爲接置於州城公廨供饋則每日每名糧米二升鷄二脚生魚二尾甘藿二葉醬油南草磨鍊上下船中所傷維楫風席等物改備以給計料衣袴則每名周遮衣一件赤衫一件單袴衣一件襪子一部造給糧資則依庚戌年例每名各白米十斗計給醬饌柴水等物亦爲優給詳審風勢依願發送計科○彼人問情記問儞等何國何地方人答我等琉球國那覇府內東村人也問儞等因何事乘船往何處答我等宮古島御米積出問御米卽何等穀物而何處所納耶答此米粟穀王之御物其處納穀物問儞船中見載御米否答我等宮古島不行內流宮古島下船時以空船逢大風此所流問儞等何月何日自何處出船答今年六月朔日出船那覇問那覇邑耶村耶答那覇府名也問以何方風出船逢何方風漂流幾日到此答風寅之方那覇府出船逢丑之方大風二日三日四日吹積南之方六月十八日此處至問儞等萬里漂流出沒危險乘船時諸人俱得全活否船裝什物亦無傷失否糧資柴水亦不乏絕否答船橋帆損人全飯米用水無問儞等人數幾何船帆傷損云不至全棄否米餘幾何水則幾日乏絕答人七人檣板木後檣無前檣有飯米日一食今日明日有水無問儞等七人姓名年歲書納答船主我部筑登之親雲上不來楫取大城筑登之歲四十二水夫仲村渠仁屋歲二十八比嘉歲四十二嶋袋歲二十九稻福歲三十二安次嶺歲二十八金城歲三十五皆是常人無姓只用名問儞等必有府牌公文一竝現納答府牌公文無問儞等旣以御供米載運事持船往來則豈有無公文之理乎答大風之時波湧二三度載其時流失問船中卜物旣不俱失則公文何獨漂失乎答大風之時檣帆公文塡俵流失問儞等俱是那覇府邑居人耶村居人耶答都進貢所居人問進貢所何處地名答琉球國之內那覇府東村進貢處也問那覇府內官員幾許耶答官人那覇五里處不知問儞等所居那覇府至宮古島水陸路各幾許里答船路百五十里問自那覇府至王都京城幾里答自那覇府十里問庚戌年六月儞國那覇府人漂到此處皆得好好全歸儞等聞知否答其時漂還人府內西村魚多嘉良處聞知此事問甲寅冬儞國八重山人十一人漂流敗船只餘三人漂泊此處自我國別加矜恤善爲護送儞等亦聞知否答八重山遠未及聞知問儞等之船不至破傷略加修改可以好還矣答此處福州送何如問福州大國地境此處人不知路程何以指送耶答此處老爺送問儞等七人幸而全活今當風和之節由水路回去儞國自有好便何故願福州送耶答檣帆無回去難也問檣帆當造給無慮焉答順風送時去何方走不知問儞國在東南方得西北風可以好還矣答北京送給又本邦歸問我國法例異國漂到人自漂到地方裝船回送於本國而元無從陸路送還之例故甲寅冬儞國三人漂到時守臣亦爲據法狀聞我聖上特念漂敗餘人決難制船生還不拘法例許從旱路至於順付使行移咨大國此實出於交隣國重人命之格外殊恩也今番異於其時儞等之漂到全活適如庚戌六月且況船固而空當依庚戌年例好改維楫優給糧資儞等姑待順風由水路直歸本國可矣答右之敎給故七人同心合船道願依願御達七人皆萬幸也庚戌年琉球人此處漂船固人全水路回歸而善歸事然皆知今我等又漂來則旣船固人全船中不足物速造給水路願也甲寅年琉球人此處漂時船人傷餘三人不可船歸故以陸路大淸送給但我於䪶水路歸謝恩謝恩問儞等卜物毋論巨細若有見失之弊卽爲書納當一一推給矣答卜物無失也
정조 21년 · 목
以權裕爲大司諫尹悌東爲執義金熙采爲司諫韓永逵鄭最成爲掌令李明孚金光遇爲持平尹行直爲獻納閔命爀宋知濂爲正言
정조 21년 · 강
分藏五禮儀續五禮儀于宗廟社稷景慕宮齋室及成均館
정조 21년 · 목
先是命嶺營印進五禮儀續五禮儀各五件是日下壯紙件二件白紙件一件西庫舊藏壯紙件一件于內閣安寶分藏于宗廟社稷景慕宮齋室白紙件則頒于成均館
정조 21년 · 강
以田文顯爲總戎中軍
정조 21년 · 목
敎曰翰林金履永還付注書牌招察任
정조 21년 · 강
命厚陵令口傳差出
정조 21년 · 목
禮曹啓言厚陵慰安祭設行時兩官中一員當爲受香進去而參奉今方入直令有闕未差之代卽令該曹口傳差出以爲備員將事之地允之
정조 21년 · 강
義禁府以具毅和天安郡徒一年半定配李漢興洪州牧徒二年定配啓命沈公燁加施削職之典
정조 21년 · 목
因該府漢興徒配草記敎以初檢官律名若此則覆檢官之罷職太輕況成獄之肯綮多係於覆檢狀者乎當該檢官沈公燁加施削職之典
정조 21년 · 강
命黃州囚金應白嚴飭道臣別加査究康翎囚林成彩依前訊推鳳山囚金禮大嚴訊輸款初檢官曺學臣施徒配之典覆檢官鄭東元勘罪分揀同郡囚李儀國嚴刑得情松禾囚姜文行令道臣招致其時覆檢官詳詰事情狀聞
정조 21년 · 목
持公事入侍也○予謂承旨洪仁浩曰李書九事豈不駭然乎向來徐龍輔之遞改雖因實病之難强而今番李書九之一向逡巡有何所執旣入籌司之門行公於備堂之任而何獨處義於有司之職耶予又謂承旨李儒慶曰書九之嫌避於左相者何事耶儒慶曰書九之父曾論左相矣予曰雖有大於此之事豈不行公於有司之任乎今世之人旣得淸要之職輒生厭避之意雖與貪榮冒進者有若相反而其實則不可謂之退讓也若有關於廉防則可獎不可抑至於不當引之處義專由於俗習之未矯而然也如是嚴飭者專爲矯俗也
정조 21년 · 강
推掌令鄭最成引避賜批
정조 21년 · 목
承旨洪仁浩啓言詣臺臺臣之署名合啓例也而掌令鄭最成旣已詣臺謂有情勢直爲出去事甚未安請推考從之○最成避嫌略曰臣於昨秋適叨見職以長城府使洪景厚按治金文在殺獄事有所論及而終因本道之査啓景厚至於謫配乃於今春大僚筵奏盛陳本事之不然仍爲請宥而蒙允今日大臣之言苟是也則前日臺閣之論誠非以臣實滿心慚恧瞿然失圖也第此獄顚末目有公論而前湖南道臣李書九之疏卞已悉矣就其筵奏條件或多差爽於臣所前聞而到今追提有若辨釋者然則非但有自是之嫌張皇煩瀆是亦義分之所不敢也但伏念臣庸愚疲軟何敢以言官自居而只憑萬口之公傳粗塞一日之言責今因大僚之筵白被劾者脫空在謫者蒙宥則言者爽誤自在不言中矣時日雖久踪地甚蹙昨叨新除雖伸叩謝之微忱而義難冒據搆呈辭避之啓本見退喉院竟未登徹方其合辭傳啓之始一邊引避一邊參啓事涉如何故未敢與僚臺署名而晚又遽然退出雖緣格例之未諳自顧臺體之有乖今於承宣之請推情踪悚仄其何可一刻蹲冒於臺行乎請命遞斥批以勿辭○政院以最成退待物論啓
정조 21년 · 강
義禁府以曺學臣喬桐府徒三年定配啓
정조 21년 · 강
兵曹以借射罪人姜興瑞機張縣充軍代射罪人朴震秀康津縣充軍啓
정조 21년 · 목
刑曹啓言因都總府啓辭扈衛軍官閑良姜興瑞與出身朴震秀兩人十矢俱以興瑞名書塡互相分射現發試所移送刑曹事命下矣取考律文則借射者杖一百身充水軍姜興瑞令兵曹擧行朴震秀當以代射罪同爲勘律請依乙巳定式亦令兵曹擧行允之
정조 21년 · 강
命公州囚李日得減律酌處槐山囚陰孝寬依前嚴訊
정조 21년 · 목
刑曹啓言公州囚李日得之獄以言乎實因則難辨之內傷未免强覓以言乎詞證則多人之屢招終欠歸一當初鬧端專由於學奉之揚人世累則爲大石者豈有甘受無辨之理而方其喧聒鬪毆也在家之月得突出替當特其頭勢不好擧措可愕故變出之後參觀諸招率多先日得而後大石營邑論斷歸重詞證分別正干以常理言之代憤之日得未必較重於逞憾之大石雖以諸招觀之日孫之竝告單擧前後異辭光爀之行賂密囑變幻累供俱不可指一憑信最是吳興瑞之所供終始如一則學奉大石互相翻轉終又曰日得三人滾成一團翻轉滾團之際其所毆傷誰得分別且況一次足踢雖曰見之時値昏夜亦昧何處云爾則左乳微堅之傷何能的知其日得之所犯乎試糞饋鷄雖諉日得之指揮燒之烹之卽是大石之自爲則彼亦㥘也此亦怯也指敎使喚何以分柝乎道啓中大石之事旣多爽實則日得之罪獨可取信乎云者臣等亦以爲此最詳明伏惟上裁敎以此獄之決折在於李日得尹大石間分別首謀與加功而旣査又査轉成抱川之續案足踢一款難辨猛歇之屬誰且屍親及干證從又二三其辭飼鷄之主客尤無關緊於獄理且況僉曰可宥宜從僉議日得減律酌處事分付又啓言槐山囚陰孝寬之獄已死之彥得是客托之商人在囚之孝寬卽邑居之老吏也故多人招供竝與彥得之親屬俱不無偏右孝寬之跡服毒一款始出於成獄數年之後雖欲照應於初檢飯鷄之說語脈事端實不相關裴女追引已死之母傳聞之說乃欲爲證而垂死者之咀嚼砒礵聲出戶外云者已是理外其母生存之時初無疑似之及此忽於死久之後始欲引以爲證者寧或爲一分疑信之端乎屍親看證和應孝寬因病之說變爲因餓因餓之說變爲服毒則如見肺肝昭不可掩大抵內傷實因最是議獄之所可詳審處築踏在人醉飽在已或因醉飽後被人築踏則其死似不可專屬於人而彥得則本非飮者夕飯之後二更赴招據胸膝築之擧出於夜半則不當屬之於在已之醉飽左肋右肋之微赤微堅雖屬外傷之不重由口由鼻之血流血湧實是內傷之極緊服毒之證旣足打破被傷之因若是明的則壬子道啓傅生之議未知何所設疑久滯之獄雖或可恤冤死之魂在所當慰請分付道臣依前嚴訊得情敎以疑端在於服毒而道啓立證其不然到今只惟曰法而已依回啓施行
정조 21년 · 강
江原監司徐有防以濟州漂人給糧謢送馳啓
정조 21년 · 목
該監司狀啓以爲節呈通川郡守李榮運牒呈興陽過去商賈船中載濟州破船商賈人朴根秀張億富金成道等三漢來泊本洋招來根秀等詳問破船委折則所告內渠等今年四月二十三日乘九把船泛到海中猝遇大風帆竹中折鴟木見失漂到日本國境所謂呂西島島中無人實難依接忽遇東南風無揖之船因勢漂至海中船下板自綻二十七名格軍中二十四名仍爲渰死渠三漢因船泛浮水命在頃刻興陽商賈船亦爲風所驅漂流近處卽爲拯救風船至此云矣二十四名之一時渰死極爲驚慘行會沿邊如有此等屍身漂出之事卽爲拯得一邊移文原籍官使之屍身推去之地其餘三名從厚給糧各別護送之意申飭於所經各邑
정조 21년 · 목
慶尙監司李亨元啓本慶州府尹兪漢謨雖念防弊盍遵舊制星州牧使趙榮慶約宜益勉治固有力盈德縣令李潞秀亟矯海弊才足剸理新寧縣監李龜錫奸宜益察過有可恕竝中義城縣令鄭在中倉胡任紊稅亦未察淸河縣監鄭德濟旣飭濫杖又何橫歛幷下
정조 21년 · 강
遞承旨趙鎭寬李集斗兵曹參判韓晚裕以洪明浩爲承旨前望也
정조 21년 · 목
敎曰聞有實病姑難行公云都承旨趙鎭寬許遞前望單子入之○敎曰事務相妨左承旨李集斗兵曹參判韓晩裕竝許遞仍令該曹口傳付軍職
정조 21년 · 강
遞差執義尹悌東掌令韓永逵持平金光遇申淑承旨兪漢寧李鎭復
정조 21년 · 목
政院啓言臺諫只推傳旨再昨頒布而兩司則初未知之監察荼時啓辭連日以傳旨未下書入臣實曚然不察惶恐待罪矣敎以旣出朝紙則憲臺之曰以不知者大損臺體爾亦不察與憲臺遞差不能檢飭之在院首右位承旨亦爲遞差
정조 21년 · 강
命明日都政親臨處所以熙政堂爲之
정조 21년 · 목
敎曰晩矣雖甚而其在自强之道當有勤勵之擧況爲嶺南民事此心不敢一刻少弛本道貶罷守令預令吏判留意拔例擇擬待下批卽刻下送明日都政親臨而處所熙政堂爲之事分付
정조 21년 · 강
命都政時銓郞權減窠前一日差出著爲例
정조 21년 · 목
敎曰親政有命吏郞權減窠例於當日加出而待下批招來之際政望書役每致遲滯此後前一日令該曹草記口傳差出以爲例載之大政考
정조 21년 · 강
命前假注書尹永儀仍察廳任丁若銓仍察上注書還給檢閱金履永原疏湖沿投畀副司果尹永僖校理除授牌招入直翰林吳泰曾以校書分館施行重推承旨金達淳仍命前承旨朴奎淳罪名蕩滌
정조 21년 · 목
疏略曰卽伏見上下假注書仍察之敎臣旣於昨年以尹永輝事妄陳一疏矣彼之滓穢兄弟無異臣之處義前後惟同顧臣官銜雖屬藝館乃其職次實在堂后若與此輩人處之恬然則雖鄕黨自好者必唾臣之面矣陳章徑出伏乞削臣所帶之職敎以金履永渠之癡濫愚悖不悛於昨年嚴處之餘者可謂化外之物也況尹永儀永輝異於永僖又豈有一分可拘之端而況堂后假官何關於翰苑下番則設使渠與兩人有世所共知之私嫌義無可避至若尹永僖之姑且任他非欲棄之也到今事已冷而沸旣止矣永僖明欲收用今日先用渠弟次用乃弟履永安敢以徑出之疏投呈乎原疏還給投畀於湖沿尹永儀永輝已於吏郞望加差而今則何待來日乎玉堂中如有在外及未肅拜者竝許遞其中校理窠除授卽爲牌招入直而上番翰林吳泰曾之不徒不能禁戢乃敢稱以館規躡履永之塵效履永之嚬恐成蹤跡之有異同者駭然莫甚似此風習非一朝可矯姑從末勘西飛勿施以校書分館施行若此則翰林可謂毛將焉傅永儀之代仍察堂后假官而上疏捧納之承旨爲先泛重推考永僖事係是金石之禁令孰敢發口雖永儀永輝更有煩浼於章奏何異於掩耳偸鈴乎一體嚴禁或以漫漶之語沒痕徑出而毋論某官出送闕門者守門將當用重律騎省入直堂郞亦當嚴勘分付該曹亦令該房知悉因此思之前承旨朴奎淳之事其後雖爲所重處分而不知者以其時事當在無論中豈成說乎如有外邑時罪名蕩滌
정조 21년 · 강
施吏曹判書金載瓉不敍之典遞差參判徐邁修以鄭民始權裕代之尋遞裕以洪明浩代之又命明浩仍任前職更以邁修代之竝前望也
정조 21년 · 목
吏曹啓言考見慶尙道褒貶啓本則河陽縣監趙永祥以已喜其勤宜念自持爲目咸昌縣監申光岳以頗欠果斷可喜勤孜爲目則俱宜置中考而置諸上考殊無嚴明殿最之意請該道臣推考趙永祥申光岳竝中考施行敎以申光岳之瞭然而頗欠果斷未可知也七十州守令貶目又未免塞責前此飭敎之意果安在哉初欲嚴處該伯特以其間得雨與否未及聞而秋事亦姑未及入量不得已參酌而觀此本曹陞降草記顧藉太過使若不識嚴畏然者之該伯任其晏然恬然卿曺事豈不寒心乎雖以守令陞降言之大處處邑不欲下手乃反區區於至殘極疲之河陽咸昌二倅者尤豈不駭然乎家宰之任亞於大官擧措之巽軟若此其在惜卿之道有難立視其明日之又爲辜負判堂卿則施以不敍之典亞堂卿則遞差參議爾則因他事赴公無論判書參判前望單子入之待下批牌招以爲趁明日行政之地此草記還給待新判堂出仕更爲陞降事分付○敎曰親政在明晚炎如此此時政官宜求副手之熟手益欲除酬應之煩也卽爲承膺待朝行政之意令一提學知悉吏曹堂上牌去來各別嚴飭金虎門留門○裕明浩竝違召也
정조 21년 · 강
以李晚秀洪仁浩李勉兢爲承旨蔡弘遠爲吏曹參議竝前望也
정조 21년 · 강
推慶尙監司李亨元仍命星州牧使趙榮慶新寧縣監李龜錫竝罷黜延日縣監鄭柱中考施行
정조 21년 · 목
吏曹啓言考見慶尙道褒貶啓本則星州牧使趙榮慶以約宜益勉爲目新寧縣監李龜錫以奸宜益察過有可恕爲目則宜置下考而置諸中考迎日縣監鄭柱以尤勉誠約爲目則宜置中考而置諸上考殊無嚴明殿最之意請該道臣推考榮慶龜錫等竝罷黜柱中考施行允之
정조 21년 · 강
以徐邁修爲吏曹參判前望也尋命許遞
정조 21년 · 목
敎曰吏曹參判前望單子入之待下批牌招同參政事○政院以邁修三違召啓敎以處義似然矣許遞差代待下批牌招同參政事
정조 21년 · 강
御熙政堂行都政吏曹判書鄭民始參議蔡弘遠正郞李東煥李弘達尹永輝李海淸佐郞朴載德宋知濂兵曹判書李祖源參議李文會參知尹致性正郞南達孫洪秉臣呂駿永趙得永佐郞金裕已金近淳閔命爀金景煥
정조 21년 · 목
敎曰守令初仕擇擬淸白吏子孫忠臣子孫戊申軍功人松都人西北人依例收用諸道宣召人未及調用者亦爲調用入侍注書尙瑞院官員依例陞六調用○吏批以李益運爲吏曹參判李祖承爲兵曹參判祖承違召許遞以林蓍喆代之蓍喆又違召許遞以李敬一代之○敎曰今日親政時因闕記問之咸鏡都事李▣以嶺外名家作散可惜持平除授牌招察任尋以在外許遞又敎曰金山郡守之代以準朔武倅仕多者勿拘擬入又敎曰兵曹郞廳改差之代三司通融擬入待下批先入侍後謝恩○以李廷書爲潭陽府使尹光垂爲星州牧使李健秀爲寧邊府使柳誼爲江界府使李潤謙爲會寧府使元晦鎭爲金山郡守金喆淳爲義城縣令趙用鎭爲全州判官金直休爲珍山郡守柳焵爲慶州府尹初以尹光顏批下尋命改差以李羽晉爲淮陽府使金履鎬爲洪州牧使李顯昱爲鎭川縣監南正和爲新寧縣監李顯正爲淸河縣監朴休源爲旌善郡守金載七爲龍潭縣令金熙澤爲連山縣監兪漢寬爲玉果縣監柳和源爲河東府使權琇爲鐵山府使初以李惟秀批下因司僕寺草記內乘仍任林擎翰爲祥原郡守李元臣爲樂安郡守尹商欽爲燕歧縣監沈鏗爲鍾城府使李承默爲開寧縣監李喆祚爲堤川縣監金啓濂爲廣州判官金儀祥爲熙川郡守初以柳成逵批下移拜高山里僉使朴敦浩爲杆城郡守趙萬元爲京畿都事李之珩爲高山察訪○敎曰星州牧使及金山郡守除朝辭赴任全州判官亦令當日辭朝○以沈煥之爲右參贊朴道翔爲掌令閔致載柳相祚爲持平尹致民爲元陵參奉李儒亨爲泰陵參奉李永錫爲禧陵參奉李永運爲惠陵參奉鄭煒爲溫陵參奉兪孟煥爲慶基殿參奉趙學春爲光陵參奉成時柱爲昭寧園守奉官尹永鎭爲假監役南建九爲順康園守奉官鄭漢喆爲禮賓參奉致民以下幷初仕也○兵批以申思益爲京畿中軍李運春爲公州營將李敬熙爲慶州營將權逴爲晉州營將李尙岳爲南虞候思益以下幷新資也金處純爲大丘營將金就大爲羅州營將蔡顯一爲順天營將金熙周爲北評事○敎曰厚州僉使之代勿拘常格各別擇差以吳載重批下敎曰都政時久勤之年數最多者莫如禁旅今番幾皆收用而其中二十四年一人未及遷轉荏子㠀僉使作窠差送又敎曰蛇㠀僉使崔聖起貶目可知治績之駭然降考其代差出○以李顯道沈擇之爲訓鍊副正初以林擎翰批下移拜祥原郡守○擇之申純新通也金明翕李濟遠尹德晦高景㾾南履漢李國世爲部將國世與守門將南▣相換李觀德爲守門將崔命遠爲武兼趙亨錫爲南道參軍李彥鉉爲小農堡權菅明翕以下幷初仕也
정조 21년 · 강
仍任司僕內乘李惟秀
정조 21년 · 목
司僕寺啓言兼內乘享推秀今日政移除鐵山府使矣其代卽當差出而德應房累次奉審姑爲無頉循例差代有違定式請李惟秀內乘之任姑爲仍任允之
정조 21년 · 강
推兵曹判書李祖源
정조 21년 · 목
因五衛將望筒敎曰雖曰承傳宣傳官仕滿旣異於訓正等內外三品之應陞則不爲警咳卽爲擬入當該堂上推考望筒勿施從後更爲調用承旨洪仁浩啓言訓鍊院正陞品望未及擬入受點而徑請差代時二望備擬事甚疏忽請兵曹判書李祖源推考從之又啓言政望懸註自有格式而部將高景濂望筒誤以都試懸錄事甚不察請當該兵曹堂上推考原望筒改付標從之
정조 21년 · 강
命假注書黃基天事過後拿處
정조 21년 · 강
命諸臺牌招守令署經
정조 21년 · 목
敎曰今日政新除憲府臺諫待下批牌招諫院諸臺一體牌招又敎曰違牌臺諫只推更爲牌招未署經憲臺署前行公守令署經
정조 21년 · 강
命副校理尹永僖禁推尋命放送
정조 21년 · 목
敎曰未過宿番之地召命已久尙無皂白事體所在駭然甚矣副校理尹永僖爲先禁推○因囚單敎以放送牌招入直
정조 21년 · 강
命金履永更定配所于河陽縣
정조 21년 · 목
義禁府啓言檢閱金履永投畀於湖沿事承傳矣忠淸道結城縣投畀依例押送敎以以渠之罪可謂善地嶺南旱邑中更定配所卽爲押付而若於宥還之後問其被旱淺深所對若未瑩當更爲發配嚴飭發送該府以履永慶尙道河陽縣更定配所依例押送啓
정조 21년 · 강
召見下直守令于熙政堂慶州府尹柳焵河東府使㧕和源開寧縣監李承默新寧縣監南正和
정조 21년 · 강
命淸河縣監李顯正拿處
정조 21년 · 목
承旨李勉兢啓言嶺南下直守令入待命下而淸河縣監李顯正謂以未署經直爲出去初不待令事極駭然所當重勘而本院請推外無他可施罰何以爲之敎以拿處
정조 21년 · 강
命漢學文臣日次殿講來十六日爲之
정조 21년 · 강
命黃基天李顯正分揀
정조 21년 · 목
因拿處傳旨有是命
정조 21년 · 강
遞吏曹判書鄭民始仍命口傳付軍職
정조 21년 · 목
敎曰十七年之後特除於大政隔夜之時者爲省當暑酬應之煩也重臣之聞命卽膺亦爲是也以其地處前旣曲諒且今兼帶戎垣之任亦有相妨豈待前席之辭懇乎開政之初己有設言於重臣行吏曹判書鄭民始本職許遞○承旨洪仁浩以壯勇大將鄭民始時無職名啓請令該曹口傳付軍職從之
정조 21년 · 강
命今日政除授守令邊將初仕人明日來待
정조 21년 · 강
命信川郡所在蘆田依前決給於民人當初邑報不錄田主姓名該郡守捧現告拿處
정조 21년 · 목
備局啓言頃因承旨李肇源所啓信川郡蘆田令廟堂關問該道決處後草記事命下矣卽見黃海監司李義駿所報則枚擧信川郡守金龍淳牒報以爲蓋此蘆田量案中以舊陳懸錄而字號卜數之下皆有記主四邑傍居之民牛草炊柴賴此爲業公用薕蕈逐年進排則不可謂之閒曠無稅昨年該郡打量成册中不錄記主姓名雖綠疏漏之致今若移屬政府則渠單落莫容或無怪爲辭矣取考政府文跡則昨年果令該道該郡打量報來輕稅以給而此等之事無筵稟不得擧行明有飭禁故臣於向筵仰奏其昨年打量時未及經稟之實狀者此也承宣旣以目見之民情仰奏該道又以有主之量陳爲報則政府事體決不可與民爭利依前屬之民人事決給題送敎以民弊旣如此則當初邑報不錄田主姓名者萬萬駭然豈京司之所知乎其時該郡守問名捧現告拿問嚴處
정조 21년 · 강
召見藥院提調趙宗鉉副提調洪明浩及守令邊將初仕人于熙政堂會寧府使李潤謙洪州牧使金履鎬鐵山府使權琇淮陽府使李羽晉鍾城府使沈鏗珍山郡守金直休樂安郡守李元臣熙川郡守金儀祥杆城郡守朴敦浩廣州判官金啓濂龍潭縣令金載七鎭川縣監李顯昱淸河縣監李縣正連山縣監金熙澤玉果縣監兪漢寬燕歧縣監尹商欽提川縣監李喆祚光陵參奉趙學春泰陵參奉李儒亨禧陵參奉李永錫禮賓參奉鄭漢喆順康園守奉官南建九
정조 21년 · 목
藥院請診守令邊將初仕人肅謝也
정조 21년 · 목
敎曰三明日次對進定於今日○予謂右議政李秉模曰刑判之以本曹坐起懸頉於次對事未前有除非特敎開坐而輒以曺坐懸頉則有實職備堂將無一人進參於賓對豈有如許體例刑判向來之疏亦極駭然矣旣以律文爲言故屬於執藝之義雖爲賜批身爲重宰殆若右袒妓流無難登聞國綱朝體壞了無餘刑判之疏左相豈有不知之理予則以爲如何矣若其本事則醫官醫女有若奴主之分且況筵稟科治與自下移文事體自別則於此而曰如此如彼者其可成說乎實則出於昧例之致今番賓筵之懸頉亦可推知矣且設令堂上不知格例下吏擧行安敢若此本曹書吏嚴杖懲礪備局吏則有司堂上懲治也校理李義甲曰聖人辭敎命令非但奉行於一時實爲模範於萬世固宜順物而當理不可因事而激惱也以再昨日處分言之金履永定配之命已是過中而又因履永之處分至有尹永僖館職除授之命此尤豈不萬萬過中耶永僖之尙不勘其罪已是失刑之大者矣予曰所陳亦時體矣無畢其說直爲就座
정조 21년 · 강
命歙谷等三邑校院位田免稅一款置之
정조 21년 · 목
戶曹判書金華鎭以歙谷麟蹄校院位田請畵事奏予曰此等事之每每請畵予常以爲非矣無論宮房校院輒稱有未準之結或云空閑而圖出立案或云陳荒而買得新墾方今民齒日繁田野皆闢則豈有無主之土尙有遺利乎其所謂給價之說亦豈盡信今若一任其幻僞而售奸則諸路校院之請畵殆無歲無之戶曹元帳付之摲縮未始不由於此等處矣官房折受之汰其濫雜卽丙甲初政之一也而不但郡邑之田政自有其條以至村野之橫徵亦無其患實效之著久而後知矣今者東伯之以三邑校院事一時請畵甚不當矣此後則此等猥屑之習一切防禁不可已矣華鎭啓言江原監司徐有防狀啓歙谷撛蹄兩邑鄕校鐵原褒忠祠位田免稅事今當覆奏矣各道校院免稅之未及準受者非獨此道爲然且考曺上收租案則與道啓不無相左之端請置之從之
정조 21년 · 강
命華城校吏支放之需就本城內廣州倉穀耗條取用其給代之方問于守臣草記
정조 21년 · 목
右議政李秉模啓言卽見京畿監司李在學所報則以爲華城校吏每年料米二百石零以安城等七邑所在均廳軍作米取耗輸送而馱價不爲磨鍊昨年耗條尙未輸送以會付公穀定式會減云矣第念此穀分在七邑輸送之際不無弊端華城城內所在廣州倉穀耗條依前還屬於華城從便取用於校吏支放之需則事甚便好請以此分付該道臣及華城留守廣州留守處安城等邑均廳軍任米置之從之敎以當初許劃爲南城保障也今旣還屬於華城其給代之方問于守臣筵退後草記
정조 21년 · 강
命平安道各邑軍餉放下不足之數以該邑他衙門有裕穀相換而相換實數枚報本司此後不得不相換之時亦必論報後擧行
정조 21년 · 목
右議政李秉模啓言平安監司朴宗甲狀啓以爲本道各邑穀簿有偏多偏少之弊而在有各邑會減不足之數以該邑他衙門穀有裕者相換矣乙卯年因啓下關衙門相換一切禁斷故軍餉之會減不足者不得不移減於附近邑有裕處則越二三邑行數百里民邑之弊莫大於此直路軍餉之放下不足者以該邑他衙門有裕穀換其名色許以去來請令廟堂稟旨分付矣本道事勢誠如狀辭而任其去來無所關由則有違年前定式之意使之參量會減之實數及他衙門穀相換之多少枚報本司此後不得不相換之時亦必論報後擧行之意請分付從之
정조 21년 · 강
推承旨李勉兢洪仁浩
정조 21년 · 목
右議政李秉模啓言守令邊將初仕人旣有來待之敎而不善知委未免入侍之遲滯請當該承旨推考從之
정조 21년 · 강
命備局堂上權▣禁推有司堂上李書九推考下吏令攸司科治
정조 21년 · 목
▣以本曹坐起懸頉於次對座目書九格外懸頉之次對座目矇然捧入也
정조 21년 · 강
遞獻納朴吉源正言趙台榮李寅采
정조 21년 · 강
命淸河縣監李顯正連山縣監金熙澤相換鍾城府使沈鏗畿邑武弁守令未經邊地人中今日政相換
정조 21년 · 강
遞吏曹參判李益運兵曹參判李敬一
정조 21년 · 목
益運有實病敬一未肅拜也
정조 21년 · 강
命荏子㠀僉使張後良蝟㠀僉使鄭道寬相換
정조 21년 · 목
水原留守趙心泰啓言外營爲其軍需之資自昨年春設置屯田於荏子㠀廢牧場之內募民起墾姑未就緖若不得人而任之則許多設始不無緯繣之慮本鎭僉使張後良與蝟㠀僉使鄭道寬相換委任責成恐合方使之道矣從之
정조 21년 · 강
命吏曹正郞尹永儀兵曹佐郞金近淳相換仍命近淳減下
정조 21년 · 목
因吏曹正郞尹永儀尹永輝減下單子敎曰仍置其中尹永儀與兵曹佐郞金近淳相換而係是今都政日權作窠金近淳仍爲減下
정조 21년 · 강
命信川前郡守海州判官鄭述仁待畢捧糴草記拿來
정조 21년 · 목
義禁府以信川前郡守鄭述仁時在海州任所啓請發遣羅將拿來敎以此時守令之三政當次第方張一刻曠官可悶待畢捧糴更爲草記
정조 21년 · 목
以韓致應爲獻納沈達漢金㙆爲正言朴載淳爲應敎韓用鐸爲副應敎尹益烈爲副校理尹悌東爲修撰朴崙壽金履喬爲副修撰李義弼爲兵曹參判趙宗鉉爲知經筵李益運爲知春秋鍾城府使沈鏗竹山府使朴光進相換
정조 21년 · 강
以閔鍾顯爲吏曹判書前望也
정조 21년 · 강
修撰尹行直疏陳母病乞遞賜例批
정조 21년 · 강
景慕宮秋享大祭命以親行磨鍊
정조 21년 · 목
禮曹以來八月初四日景慕宮秋享大祭親祭取稟有是命
정조 21년 · 강
召見全州判官趙用鎭永禧殿參奉沈魯崇慶基殿參奉兪孟煥南道參軍趙亨錫于誠正閣
정조 21년 · 강
命全州判官趙用鎭郡守中相換
정조 21년 · 목
敎以今聞履歷不可以已經守令言難治之營下劇邑似難爲之全州判官趙用鎭旣有承傳郡守中今日政相換曠官可悶該判官仍令明日辭朝
정조 21년 · 강
遞刑曹參判閔台爀司諫高宅謙持平柳相祚正言沈達漢金㙆
정조 21년 · 목
因台爀牌招啓辭敎以聞其實病勢難行公云許遞今日政差出待下批牌招又因兩司牌招啓辭敎以在外及衆所共知情勢人許遞今日政差出
정조 21년 · 강
命時囚權▣越俸一等放送
정조 21년 · 목
義禁府啓言▣以卿宰禁推請依法典待批下捧供敎以刑曹漢城府堂上逐日赴坐若欲以此懸頉於賓對是豈備堂例兼之義乎雖於籌坐猶不敢然事體所在豈不萬萬駭然越俸一等放送
정조 21년 · 강
罷副校理尹永僖職
정조 21년 · 목
永僖違召政院捧入罷職傳旨敎曰其時事勢觀於徐有聞沈象奎輩擧措事實可知且況上疏則先着鞕徑出則亦不後於人與兩人對卞之後亦旣無礙又其後別有事端而所謂事端極可笑特以差毫謬千之過慮爲世道置之勿論之科者久矣今於快帖之後安敢有召輒違乎萬萬駭然爲先罷職以懲逡巡之習
정조 21년 · 강
命漢學文臣殿講退行於念晦間專經武臣殿講兼行於文臣殿講日
정조 21년 · 목
因漢學文臣殿講處所取稟敎以其間似未溫習退行於念晦間在近畿人嚴飭上來應講過限者該房直捧禁推傳旨○因來十八日專經武臣殿講取稟敎以專經文臣殿講日爲之
정조 21년 · 강
命違牌及傳旨未下臺諫只推牌招茶時
정조 21년 · 목
因監察茶時啓辭有是命
정조 21년 · 강
推吏曹判書閔鍾顯參議蔡弘遠仍飭開政
정조 21년 · 목
鍾顯三違召弘遠再違召政院例捧傳旨敎以旣無情勢則如是違牌事體未安吏曹判書閔鍾顯推考更卽牌招開政參議只推一體牌招
정조 21년 · 강
吏曹判書閔鍾顯陳疏辭職賜批仍命催促開政
정조 21년 · 목
批以宿踫也勿辭行公○政院以鍾顯疏批已下啓請牌招允之鍾顯再違召政院啓言吏曹判書閔鍾顯五牌不進推考傳旨今方捧入而政命已久終不擧行事體未安所當更請牌招而係是一日六牌何以爲之敎以有何可言之處義乎亦有何共知之情勢乎一日之內六牌不進揆以國體豈不萬萬寒心乎此啓辭勿施仍以前牌催促使之夜深前開政
정조 21년 · 강
有政吏曹判書閔鍾顯參議蔡弘遠進
정조 21년 · 목
以徐邁修爲吏曹參判柳畊爲司諫沈鎜爲持平鄭晩錫尹寅基爲正言洪樂游爲副校理趙宗鉉爲禮曹判書趙鎭寬爲刑曹參判李民秀爲豊川府使全州判官趙用鎭錦山郡守沈養之相換
정조 21년 · 강
輸送米紬木錢于敦洞宮
정조 21년 · 목
戶曹啓言因內下標紙米五石紬二十疋木一同錢一百兩輸送于敦洞宮
정조 21년 · 강
召見諸承旨及豊川府使李民秀于誠正閣
정조 21년 · 목
承旨持公事民秀肅謝也
정조 21년 · 목
馬祖壇別祭在明也
정조 21년 · 강
遞承旨洪仁浩
정조 21년 · 목
仁浩不爲仕進本院啓請牌招敎以聞有實病許遞
정조 21년 · 강
命安城等七邑所在均廳軍作米耗條之曾劃華城者移屬廣州府自該府從便移貿
정조 21년 · 목
備局啓言南城支放給代之方問于廣州留守徐有隣則以爲安城等七邑所在均廳軍作米耗條之曾劃華城者稱其數許劃則從便移貿庶可支用云矣均廳軍作米纔請置之守臣所請又在於此殊非七邑除弊之意而自該府從便移貿則比諸各邑之輸送華城爲弊似少至於馱價則勿爲擧論事亦已停當依此施行之意分付而安城等七邑耗條之當送華城者卽丙辰條也今若屬之廣州則華城所在廣州倉昨年耗條自華城取用然後可以彼此相當此則請令華城留守廣州留守往復相議從便區處允之
정조 21년 · 강
掌令朴道翔疏陳嶺南十條弊瘼賜批
정조 21년 · 목
疏略曰臣久居嶺外凡係弊瘼之切於民邑者不無一二私憂過計於中者臣請略陳之其一曰學術之病嶺以南素稱鄒魯之鄕文成公安裕出於順興文忠公鄭夢周生於永川文敬公金宏弼起於玄風文獻公鄭汝昌作於河東文元公李彥廸與於慶州文純公李滉發於禮安斯皆腏食聖廡可謂蔚然盛矣近世以來不但私淑無人闚闖藩籬亦尠其倫一或留意於此事者高自標榜低視一世輒曰嶺以北雖有豪傑之士至於篤於躬行深於經術者槪無其人此言不幾於誣一世乎自今以後凡道臣守令必擇無私意有學識者使之加意風礪偕至和平之域是爲一分救正之道也其二曰書院之弊大扺創建院宇爲士子藏修之所法意甚盛而第於國朝典禮初無書院定制蓋順興白雲洞書院爲書院創設之首而事在五禮儀已成之後五禮儀本不及書院祀享之禮大典通編中亦無指一定式雖以嶺以南言之一邑之內或設六七書院俎豆之數牲用剛鬣飯用二簋而春秋必用篚㢢雖以文廟釋菜言之只於五聖位用幣十哲以下未有獻幣之禮凡八路院享八百餘處春秋脯幣會減厥數夥然此等處直在節損禮曰庶羞不越牲牲用剛鬣則雖用牛脯必曰鹿脯槪亦不越牲之義也今院享牲用剛鬣而輒殺數牛以爲供士之需可謂輕重倒置此後院享勿許宰牛祭享脯條令於鄕校釋菜時預先備待臨享分送恐合事宜且一書院奴婢之數或至五六千或至三四千奸民逃役間多投屬每當筌丁往復紛紜此亦量宜定數凡此數件作爲成憲添載通編恐爲矯救之一端也其三曰鄕校之重反不如書院嶺南之俗以書院爲重老士宿儒稱爲院長則若固有之鄕校齋任則薄不爲也書院之齋舍宏侈或倍簁於鄕校書院則一新修改鄕校則多年頹圮每曰書院則多士出力鄕校則朝家會減每當鄕校修改移還安之時若無自營門狀請香祝下奉之事雖有㵕漏頹破之處不敢擅自修改云如是之故甚至於級夷藩拔上雨旁風之境謹按典禮文廟釋菜則二品官爲獻官移還安告事由則三品官爲獻官則列邑釋菜該邑守令爲獻官凡於修改移還安時恐不必煩請香祝使各該邑每於春秋釋菜兼行告由隨毀隨補則自省會減之費亦無頹漏之患矣其四曰科場之弊鄕試之紛拏有倍於京甚至結黨環匝毆打試官多方鑽剌四面圖囑爲試官者欲循私則不忍負國欲秉公則反招謗怒無文無筆之流攔入場中專以惹鬧作拏爲能事如欲禁遏此弊莫如預先操切謹按我東科制創自高麗光宗之時其後定式每五百戶取一人許赴以此推之千戶之邑當取二人萬戶之邑當取二十人合以計之七十一州都數亦不少雖然揀擇去取之際固宜詳愼略倣朱子貢擧私議之法每式年自本邑大科則背講一經小科則背講一書若子年則講周易論語卯年則講書傳孟子午年則講詩傳小學如是輪回則十年之間爲士子者皆能背誦七書大科則試以賦表策論小科則試以詩賦義疑擇取優等入格者每千戶得二人使各該邑禮吏領付試邑則自無冒入之弊亦有得人之效矣其五曰還餉之弊今之所謂還餉非古之所謂糶糴也大扺糶糴之法春則自官出米穀於民而納民錢布秋則出錢布於民而納民米穀歲歉而穀貴則出穀賤而納錢貴年豐而穀賤則出錢賤而納穀貴以此以彼皆利於民此所謂常平之法還餉之法春而白給秋而白徵至於耗上生耗便是白之又白且還餉替捧之時若値歉荒之歲則十室九空指徵無處隣族之侵紛然竝作至於糶糴方春分給之時已捧錢布於民假令受食之民太半逃故官無所失米穀收納之時廉價取民則民皆樂從必有爭先之效臣待罪英陽時穀簿中有所謂辛酉火田粟者蓋辛酉年繡衣適過本邑以無歸屬火粟十石付之還案此穀旣非營還又非官穀稱之曰備局句管年年取耗今至五十餘年至於七千石之多耗之取於民若是無節此不大加更張民不聊生還餉之爲糶糴特一轉移間事也今若講究其變通之策則民有賴而國用亦裕矣其六曰良役之弊國初五衛之制初無徵布之法而間因築城戍邊之役朝家憫其裹糧遠赴許以納布雇代此徵布之法所由起而實則從民願也五衛罷而訓局設養兵之需專責良布五軍門次第設置收布漸廣所謂鄕軍身不知坐作進退之節而家則無甔石甁盎之儲安得不窮且逃也掎歟我英宗大王深燭弊源特行減匹之法殘氓疲卒至今蹈舞而行之四十餘年黃白也隣族也百種病敗猶復如前此無他有司之臣不能對揚德意拔本塞源之致且以京司吏屬沾丐無術巧作名色多般加徵今皆一切革罷使皆歸農春秋自各道營鎭廣加操鍊優其賞典不出十年可得幾萬精兵矣其七口戶籍之弊顧今漏籍之習無處不然而嶺南爲尤甚今年不如去年今式不如去式每曰逃亡相續民戶漸縮臣待罪英陽適當壬子歉荒區劃設賑有籍者分還計糧無籍者方許付賑而飢口至於八百之多此皆漏籍之頪逮至甲寅秋又收乙卯式戶籍單子則癸丑付賑之民殆無一人新入籍者視英一邑他邑可推今當式年收籍之時申飭各邑俾無漏籍之弊足爲增戶添丁之一道矣其八曰文敎不振之弊嶺南最稱文獻之鄕讀書者必準萬遍著書者輒期等身近年以來讀書種子幾乎絕稀國初名碩多出嶺表人才之生豈有古今之異而其所以陶鑄而獎拔之者今不如古也國朝故事通邑大都皆置敎授今雖不能遽復古例各邑文蔭守令必責敎養之效簿牒之暇或講確經旨課以程文不但文風之丕振亦爲官長砥礪之道矣其九曰武力不竸之弊人之恒言曰嶺南之武藝不及西北天之生才豈有南北之別而顧其習尙風氣有所不同故耳本道地濱菜海桑土之戒不容少忽而人心狃安南顧之憂反有輕於西北且嶺人之所以自視者亦甚欿然雖以年前庭試時事言之一道赴擧之數不滿數百人致勤飭敎此莫非爲守令者不能獎勸課督之罪也自今以後邑課營試逐年設行水鍊陸操量時董飭則武衛可奮南虡永息矣其十曰擇守令凡此九條何莫非民邑之急務而苟求其要無出於擇守令無論賢不肖才不才一廉字最爲要道向來淸白吏抄選之命聖意所在孰不欽仰而臣則以爲抄選於身後固足爲礪風警俗之方獎用於目前尤可爲生民保安之道內而卿宰外而方伯各擧廉謹節約可合守令之人待窠差送則上項九事次第咸擧矣批以向筵使之年使之言爾果退有此疏皆屬實情實事許令廟堂逐一論理稟處以爲實用之一助
정조 21년 · 강
飭嶺南雨澤續卽狀聞
정조 21년 · 목
慶尙監司李享元狀啓以爲梁山都伽倻津祈雨祭設行次離營緣由當日馳啓而同日未時量驟雨自北而東仍爲霔灑始有沛然之望以臣所住淸道郡所見言之各穀旋得勃興不勝欣幸七月初九日封啓敎以爲嶺民夙宵渴悶之際觀卿狀辭禱雨之行得此沛然之澤爲嶺民懽喜忭幸萬萬其後所得此外遍霑續卽星火狀聞
정조 21년 · 목
承旨李勉兢啓言史官座目預爲正書入侍命下卽爲塡入例也而今日入侍座目初不書待殿座之前未及入啓事極駭然當該注書所當重勘而本院請推外無他罰何以爲之敎以推考
정조 21년 · 강
命湖西均廳穀移錄儲置條一千石姑令停止留庫條六百石盡分取耗以充元穀減縮之數
정조 21년 · 목
宣惠廳堂上鄭民始啓言伏見忠淸前監司林濟遠所報則以爲本道所在均廳軍作米及補還穀留庫中加分取耗竝與元耗或上納均廳或移錄儲置定式施行已久而近來元穀耗縮軍作補還各穀通計都數不過二萬三百餘石而上納與移錄條則竝雜費爲二千八百八十餘石其所不足爲八百四十餘石每年劃出元穀摲致減縮實是難繼之道自今年船儲代一千石勿爲移錄儲置均廳各穀留庫中加分外餘數只是六百餘石亦爲盡分通同取耗需用則似無犯用元穀之慮云矣當初上納與移錄各有定式則雖難變通而元穀減縮耗條不足以致犯用之境者大是可悶不可無軫念之道移錄條一千石姑令停止加分餘數亦甚零星依所報盡分取用待元穀準充耗條相當之後依前定式還爲移錄亦爲量宜留庫之意請分付從之
정조 21년 · 강
命小科照訖講及武科會試講所用小學通鑑新備不足物力令度支劃給芸館復有閪失之弊當該郞吏重勘此後弊件新備者自內閣稟旨擧行著爲式
정조 21년 · 목
校書館副提調李晚秀啓言每式年監試初試照訖講所用小學當八十二件武科會試講所用通鑑當八十四件而校書館所藏兩件册子皆只有七件前此講册新備非止一再而隨備隨失輒稱不足此專由於外閣郞吏不善典守之致而今番則試期不遠變通無路兩件册子不足物力自戶曹依例上下自外閣新備後以新備年條詳錄於原册券末及册都錄閣臣以時翻閱郞吏遞相傳掌復有如前閪失之弊則當該外閣郞吏照法重勘書籍事體至爲嚴重措備物力尤關經費此後雖或舊件弊破不得不新備者必待自內閣稟旨捧甘後擧行之意請一體分付永爲定式從之
정조 21년 · 강
命今年諸道鄕試時都事勿爲差遣道伯與京試官分左右道試取又命北評事掌北關之試所仍留監市著爲式
정조 21년 · 목
敎曰大比試期不遠政官明日牌招開政而每於鄕試欲爲定式而未遑今年則嶺湖之穡事猶未入量苟欲試可政當其時大扺式年初試京試官都事之分差考試出於嚴科體之意而道伯卽亦奉使之人皆以卿宰下大夫出而按之則其體貌之不輕比堂下官果何如擧一方事務無不委之道伯及夫三年一次之科獨不與焉者亦果何例西京之鄕擧里選未聞別差掌選之官而勿令剌史太守與焉如以爲道伯不可行都事之事云爾則有國大政莫過於經界災傷覆審乃都事敬差官之事而道伯替行近成恒例如以爲試事不可責之於按道之臣云爾則公都會亦一國試而監司又行都事之事且以國典言之式年文武科及小科初試各道觀察使及節度使定差員錄名試取云云而京試官都事分掌之法不載於大典原編矣差員之所試取者監司豈可不主試乎況試官之下往也試邑之輪定也外此種種弊端之及乎小民者不一而足先從都事掌試之近例而已之擧半道儒生咸聚營底使道伯主試則營下皆非殘邑也爲弊當不至如彼奉法必勝於客官此豈非兩使俱利之擧乎今式年鄕試時都事勿爲差遣道伯與京試官分左右道試取而此而試之有效益則專一道付之道伯亦無不可此亦師古率舊之一端以此分付該道而北道試所之評事主南都事主北可謂膠鼓之甚在昔則評事長在北幕所以換掌分試今之爲客官都事評事何異焉此後評事掌北關之試仍留監市事著爲式關東海西則道伯自當專試而錦伯亦不可以蔭官爲拘古者大科命官蔭官亦有承命考券之格例竝以此意知悉事禮曹行會而此外細節之可以知委者廟堂消詳分付
정조 21년 · 강
兵曹判書李祖源以尹藎東非二品而錯擬同知陳疏請譴賜批
정조 21년 · 목
批以同知望勿施卿其勿辭行公
정조 21년 · 강
平安監司朴宗甲陳疏辭職賜例批
정조 21년 · 목
疏略曰自臣之冒赴是職也無事不錯無往非罪矣殿最何等大政而品第違實以致還下錄啓何等重事而出入失情至命更査廟堂請罷寔從末勘而判付越俸又出特恩臣感祝霣越夫道臣之職無大於考績審獄二事而於此一有不衰則民受其害法失其平矣思之到此寧不寒心聖度矜其愚迷不從刑書之誅則幸矣若其一味盤礴則淸朝之廉耻臣實壞了識者之唾罵何以解之且賤疾之每溷崇聽極知猥越萬萬而昨今年來直癃尩醜朽之一物爾舊恙未除新祟又肆行部當前亦難自力伏乞臣所帶職名亟許遞改
정조 21년 · 강
召見諸承旨及禮曹判書趙宗鉉京畿監司李在學備局有司堂上趙鎭寬李書九下直守令于熙政堂竹山府使沈鏗珍山郡守金直休樂安郡守李元臣杆城郡守朴敦洁熙川郡守金儀祥龍潭縣令金載七燕歧縣監尹商欽堤川縣監李喆祚玉果縣監兪漢寬鎭川縣監李顯昱連山縣監李顯正廣州判官金啓濂
정조 21년 · 목
承旨持公事也○予謂宗鉉等曰各道鄕試道伯主之事卿等之意以爲如何宗鉉曰都事則多士每有輕之之患而監司則可以憚壓必無入場紛拏之弊矣鎭寬書九等曰嚴科場之道莫過於此而自初使都事主試輪邑設行者蓋爲營下邑每式擔當之事力甚難也今則使監司主試又爲分供之法必無偏苦之弊矣予曰今年變通卽試可之意今年則使各道營門專當應辦之需好矣道伯若主試則士子之忌憚必勝於都事然則棘圍亦不必爲之大抵棘圍防奸殊非待士之道京試則初無此例矣
정조 21년 · 목
承旨李肇源啓言珍山郡守金直休七事誦奏之時一事落漏極涉駭然所當重勘而本院請推外無他罰何以爲之敎以推考
정조 21년 · 강
命禮曹判書趙宗鉉罷職日官金漢廸嚴杖削名該廳
정조 21년 · 목
該曹以寧陵局內補築吉日以今月二十二日推擇啓敎曰寧陵局內抄汰修改日今筵令禮判招問日官矣觀此擧條不當擇之日有此推擇判堂豈可知擇日之術而亦難免不能檢飭之責其在重其事之道不可無飭當該堂上罷職雖以日官言之近來諏吉之法新卬通義十卷別有取才之式俾各勸獎則名以日官焉敢乃爾乎招問之下敢以不識東西之入直官員挺身待令以臆見言于判堂者節節可駭所謂日官金漢廸令該曹爲先開坐嚴杖削名該廳以懲不知所重之所犯
정조 21년 · 강
命宗廟前令金履禮仍任
정조 21년 · 목
敎曰今因典祀廳圖屛事聞之令金履禮以提調親査作窠差代云難付生手仍任如有六品以上窠單付相換無窠則加役待窠陞實使之專意爲之
정조 21년 · 강
命三南及關西關北秋操海西水操幷停止其外諸道依例擧行仍命諸道春秋請操必以孟朔初旬修啓總廳廣州江華行操便否問于帥臣草記
정조 21년 · 목
備局啓言卽見總戎使金持默水原留守趙心泰廣州留守徐有隣江華留守申光履京畿水使吳載徽永宗防禦使金爀江原監司徐有防平安監司朴宗甲兵使任嵂黃海兵使李儒敬忠淸兵使金明遇統制使尹得逵慶尙左水使李得駿全羅左水使趙岱忠淸水使安橚慶尙左兵使李殷福右兵使洪仁默全羅兵使申鴻周南兵使曺允精秋操取稟狀啓則以爲今秋水陸操合操城操巡操面操巡歷巡點及未行操處官鎭門聚點請令廟堂稟旨分付校生考講鄕騎士勸別武武學都試依例設行爲辭矣三南年事間多被旱恐難均登今秋水陸操及巡歷巡點巡操竝停止其外諸道習操合操城操面操巡歷巡操依例設行巡點不必疊行置之海西水操今春旣已設行姑爲停止各樣都試及校生考講依前擧行之意分付未行操處官鎭門聚點近因飭敎頗有實效更加嚴飭俾各惕念考勤慢依例狀聞亦自本司時或抽栍考察而行操停操有國大政必使軍民早知行與停然後行操處可無資裝窘速之弊停操處亦免丐貸空費之歎而諸道請操之啓皆無定限或早或晚以致稟旨之遲滯又若行操稟處之後道臣欲以民情仰請停操則宜思預爲之所而或發巡而忙迫登聞或臨期而顚例號令行操而旣不得整暇停操而又不被實惠此實軍民休戚之大端此後則無論遠近道春秋習操狀啓必令孟朔初十日內齊到過限者自本司論勘事永爲定式行操命下之後參量民事不得不請停之處自該道卽爲馳啓請停以爲隨卽稟處之地除非不時意外之災則毋得玧愒度日臨時忙錯之意一體分付全羅右水使金處漢狀啓雖未來到旣無可以別爲稟處者直以停操辭意行會何如允之敎以關西及北道春操旣行秋操則不必疊行竝停止總廳廣州江華則便否問于帥臣更爲草記
정조 21년 · 강
命北兵使鄭觀采狀請別試才復設事置之
정조 21년 · 목
備局啓言旣見北兵使鄭觀采狀啓則以爲鐵箭射技中最關緊者而親騎衛都試之初無鐵箭規矩者以有春秋別試才故不爲疊試而別試才廢却之後閑散武士薦進無路擧皆捨弓從儒各樣武技萬不及古鐵箭尤甚今若一依前定規式復設別試才春秋試取則遐土武士刻意肄習不出數年可期實效此意已與道臣往復請令廟堂稟旨分付矣當此鐵箭武士勸獎之時帥臣所請亦不爲無所據而本道可恃之兵莫過於親騎衛故特設每年四等都試以開樂赴之路矣今又以春秋別試才作爲閑散武士拔身之階則孰肯捨此捷徑自備戰馬軍裝入屬於親騎衛乎且考兵曹甲戍行關則別試才之停廢似非始自其年而鐵箭之不入都試規矩者未必緣別試才之故特以武技之道各不同而近來本道鐵箭比前頗有興起之望都試規矩中減鞭蒭入鐵箭恐或不害爲時措之義而法典所載不可輕易變通親騎衛輩衆願亦必不齊以此以彼有難遽議請今姑置之允之
정조 21년 · 강
召見吏曹判書閔鍾顯于重熙堂
정조 21년 · 강
有政吏曹判書閔鍾顯參議蔡弘遠兵曹判書李祖源進
정조 21년 · 목
以韓晚裕爲承旨李羲甲爲平安道京試官鄭晚錫爲忠淸道京試官申絢爲慶尙道京試官金近淳爲全羅道京試官李時秀爲禮曹判書金履禮單付敦寧判官與宗廟令鄭冕綏相換以金履翼爲副總管
정조 21년 · 강
召見禮曹判書李時秀于重熙堂
정조 21년 · 강
禮曹以寧陵靑龍內邊補築吉日推擇啓
정조 21년 · 목
禮曹判書李時秀啓言寧陵靑龍內邊沙汰處補築有待秋擧行之命矣今則秋節已屆當爲始役卽令日官池景喆推擇則今七月二十六日辰時爲吉云請以此日時擧行之意分付道臣從之
정조 21년 · 강
遞應敎朴載淳副修撰金履喬
정조 21년 · 목
弘文館以本館下番闕直啓請校理林漢浩等牌招入直敎以其中兩人則向來疏批雖因有激而發予亦覺其過矣本職則果難强迫許遞其外牌招入直
정조 21년 · 목
一所李翊模林漢浩金履喬尹悌東韓興裕洪致榮二所鄭履綏李貞運尹益烈鄭來百趙得永李儒修三所金銑朴鍾淳朴崙壽沈奎魯申龜朝李弘達
정조 21년 · 강
命監試照訖講先令京儒應講著爲式仍命分四所捧講
정조 21년 · 목
成均館啓言照訖設講近自數式以來依經國大典法令擇差試官與史官前期開講亶出於我聖上修舊典正士趨之盛意而但科規猶久詳備每當開講之時鄕儒則未及上來京儒互相觀望應講絕罕於初頭錄名紛然於臨時始焉雜進講席終乃攔入場屋科場之不嚴職由於此自本月二十日開講每所諸試官之中二試官捧講一儒生限本月晦日先令在京儒生應講而若過此限切勿許講鄕儒則每多臨時上來必難趁此限應講京儒畢講後奉命史官稟旨姑爲撤講自八月初九日更爲開講亦令限一旬應講京儒中或有有故下鄕未及上來於晦日以前者則具由呈單于本館以爲憑考許講之意請嚴立科條作爲定式仍令該府詳細知委於五部坊曲俾京鄕儒生預爲知悉允之○承旨李晚秀啓言照訖講生應講於一所者赴試於一所監試應講於二所者赴試於二所監試例也而甲寅年則設五所三所則屬一所四五所則屬二所矣今番則只設三所無以分屬何以爲之敎以然則加設一所而試官加啓下捧講一二所應講者屬於一所禮曹三四所應講者屬之二所成均館
정조 21년 · 강
以尹序東沈興永尹行直鄭觀輝趙台榮尹㴠照訖講試官加啓下
정조 21년 · 강
回諭慶尙監司李亨元雨澤狀啓
정조 21년 · 목
亨元以密陽等十六邑雨澤馳啓敎以初十日之雨晝夜大霔則可知未報來諸邑之同霑而觀卿狀辭如見滿野褦襶蹈舞之狀況今秋序向闌此疆爾界之今番雨澤多寡庶驗出場之彼此優劣卿果領略乎事回諭
정조 21년 · 강
命平海等三邑雨後農形嚴飭邑倅條列報來後狀聞
정조 21년 · 목
因江原監司徐有防雨澤狀啓敎以本道農形庶弛東顧之思而平海蔚珍三陟等三邑之擉被旱乾爲宵旰之憂勤今聞亦得沛澤云曷勝喜幸三邑面里一一普洽如邑底而兩後農形果有食實之望乎嚴飭邑倅俾各躬審畎畝詳細條列報來後狀聞事令廟堂三懸鈴行會
정조 21년 · 강
還送北兵使鄭觀采秋操取稟狀啓
정조 21년 · 목
因觀采秋操取稟狀啓敎以昨以停操之意下敎矣狀啓還下送
정조 21년 · 강
命二十一日輪對當次人受點後日次待令
정조 21년 · 강
秋曹以日官金漢廸嚴杖一百啓
정조 21년 · 강
命人定鐘徑打委折令兵判棍問於入直習讀官
정조 21년 · 목
政院啓言卽者禁漏官來言今日人定鐘徑打於更鼓未下之前云其所錯誤極爲驚駭請鐘閣入直習讀令攸司從重科治不能檢飭之兵曹訓鍊院堂上竝從重推考敎以令兵判棍問委折於習讀官草記
정조 21년 · 강
召見諸承旨及厚州僉使吳載光照訖講試所進去前假注書徐俊輔曺錫中吳泰曾金履載于誠正閣
정조 21년 · 목
承旨持公事載光辭陛也○予謂俊輔等曰照訖試所四館官員之進去卽故例也今番汝等亦分所進去嚴加糾察而捧講之善不善史官當專任其責矣旣是奉命也國試也而試官輩之受講時或有詼諧等事可謂辱朝廷甚矣着念申飭俾無如前之弊而若有恬不聽從者史官卽爲草記可也
정조 21년 · 강
掌令鄭最成上疏辭職仍陳時弊五條賜批